Partita ta' ħbiberija: Illum Malta tilgħab kontra l-Kosovo F'konferenza stampa li ġiet indirizzata b'mod virtwali lejlet din il-partita ta' ħbiberija tal-lum kontra l-Kosovo li se tintlagħab fil-Worthersee Stadium, fi Klagenfurt, fl-Awstrija, fejn it-team nazzjonali jinsab għall-kamp ta' taħriġ, il-coach Devis Mangia, kien skjett billi saħaq li tinteressah aktar il-wirja tal-players mir-riżultat. Huwa sostna li se jagħmel xi bidliet fit-team minn dak li safa megħlub bl-iskor ta' 3-0 kontra l-Irlanda ta' Fuq. Iżda fl-istess waqt huwa tenna li mhux se jutilizza fiċ-ċert lil Enrico Pepe u Steve Pisani minħabba li għadhom ma rkuprawx minn injury. Huwa qal: "Ma rridx nirrepeti l-istess kliem li għidt wara l-partita kontra l-Irlanda ta' Fuq iżda xorta waħda għadha tinħass problema relatata mal-fitness tal-players minħabba li l-kampjonat tagħna ntemm ħames ġimgħat qabel ma kien skedat. "Madankollu, għandi fiduċja assoluta fil-players tiegħi u jien kuntent ħafna bl-attitudni u l-atteġġament tagħhom matul dan il-kamp ta' taħriġ. "Rigward il-partita kontra l-Kosovo, iktar milli r-riżultat, qed naspira li jkollna wirja tajba bħala team." Tkellem ukoll il-captain Andrei Agius, li llum se jkun qed jilgħab il-100 partita tiegħu għal pajjiżna. Huwa esprima s-sodisfazzjon tiegħu billi qal li jinsab kburi li laħaq dan it-tragward personali u qed jaspira li jkompli jilgħab iktar partiti bil-flokk tat-team nazzjonali. Meta mistoqsi kif ra l-livell tal-football Malti u tat-team nazzjonali jinbidel matul is-snin huwa qal li: "Inħoss li mal-wasla tal-president il-ġdid tal-MFA, Bjorn Vassallo, tal-coach Devis Mangia u l-istaff tekniku tiegħu, inbidlet il-mentalitá li saret waħda iktar pożittiva. Dan qed jiġi rifless fil-wirjiet u r-riżultati miksuba minna." Meta mistoqsi liema kienet dik il-partita u goal li jibqa' jiftakar l-aktar f'dawn il-100 partita, huwa semma' bi prominenza l-goal li kien skorja kontra l-Litwanja kif ukoll il-partita kontra l-Ingilterra, f'Wembley Stadium, li fiha l-Maltin sfaw megħluba bl-iskor ta' 2-0. Intant, din se tkun it-tielet partita kontra l-Kosovo hekk kif iż-żewġ konfronti preċedenti kienu validi mill-UEFA Nations League. Fl-ewwel logħba li ntlagħbet fl-Ista­dium Nazzjonali, il-Kosovani kienu ħarġu rebbieħa bl-iskor ta' 5-0, f'Novembru 2018, filwaqt li rebħu l-partita l-oħra bl-iskor ta' 3-1, fil-Fadil Vokrri Stadium, fi Pristina, xahar qabel. Inċidentalment l-uniku goal Malti ġie skorjat minn Andrei Agius li l-partita tal-lum se tkun speċjali għalih hekk kif se jkun is-seba' player li jidħol fil-Club tal-100. Il-partita se tintwera diretta fuq TVM2, fis-6.00 pm.